3ศูนย์การค้ารอเข้ากองอสังหาฯ
เซ็นทรัลสรุปไตรมาส2ปีหน้าตั้งกองใหม่ขายเข้าCPNRF
29 ต.ค. 2565

เซ็นทรัลสรุปไตรมาส2ปีหน้าตั้งกองใหม่ขายเข้าCPNRF
เซ็นทรัลพัฒนา เผยไตรมาส 2 สรุปตั้งกองทุนอสังหาริมทรัพย์ลงทุนศูนย์การค้า 3 แห่งทั่วประเทศ หรือขายเข้า CPNRF
นายนริศ เชยกลิ่น รองกรรมการผู้จัดการใหญ่ บริษัท เซ็นทรัลพัฒนา (CPN) เปิดเผยว่า ภายในไตรมาส 2 ปี 2555 จะนำสินทรัพย์เข้ากองทุนรวมอสังหาริมทรัพย์ CPN รีเทล โกรท (CPNRF) หรือจัดตั้งกองทุนใหม่เพื่อให้สัดส่วนหนี้สินเงินกู้ต่อทุนของบริษัทลดลงจาก 1.75 เท่า 
“กำลังอยู่ระหว่างการศึกษาว่าจะนำสินทรัพย์ใดขายสิทธิการเช่าออกไป ประกอบด้วยศูนย์การค้า 3 สาขา คือ สำนักงานเซ็นทรัลเวิลด์ มูลค่า 5,000-6,000 ล้านบาท เซ็นทรัล อุดรธานี รวมกับโรงแรมฮิลตัน 4,000-5,000 ล้านบาท และเซ็นทรัล เชียงใหม่ มูลค่า 4,000-5,000 ล้านบาท” นายนริศ กล่าว
สำหรับน้ำท่วมที่ทำให้ต้องปิดศูนย์การค้าเซ็นทรัล ปิ่นเกล้า ประมาณ 2 สัปดาห์นั้น เชื่อว่ากระทบเพียงเล็กน้อย เพราะสาขาปิ่นเกล้าคิดเป็นรายได้เพียง 35% ของสินทรัพย์ทั้งหมดในกองทุน CPNRF และหลังการเปิดดำเนินการปรากฏว่ายอดขายใกล้ปกติแล้ว
นายเมธี วินิชบุตร ผู้อำนวยการอาวุโส กลุ่มกองทุนอสังหาริมทรัพย์และโครงสร้างพื้นฐาน บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า ไตรมาส 3 ที่ผ่านมากองทุน CPNRF มีรายได้ 599 ล้านบาท เติบโต 5% จากช่วงเดียวกันของปีก่อนจากการเติบโตทั้งสามศูนย์การค้า ทั้งนี้หากเทียบรายไตรมาสเติบโต 2% จากไตรมาส 2 ปีนี้ โดยมีสาขาปิ่นเกล้าผลักดัน เพราะมีการต่อสัญญามากจึงปรับค่าเช่าขึ้นมาก
บริษัทหลักทรัพย์ เอเซีย พลัส คาดว่าการปิดสาขาปิ่นเกล้า 18 วัน จะทำให้ไตรมาส 4 กองทุน CPNRF จะมีกำไรชะลอตัวลงจากไตรมาส 3 เนื่องจากสินทรัพย์ของโครงการไม่ได้รับความเสียหายโดยตรงจากน้ำท่วม จึงไม่น่าจะได้รับเงินชดเชยจากประกันภัยน้ำท่วม โดยคาดกองทุนจะได้รับเงินประกันภัยธุรกิจหยุดชะงักในกรณีสินทรัพย์ไม่เสียหายแทนในวงเงินสูงสุด 10 ล้านบาท/ศูนย์การค้าแทน ซึ่งพอชดเชยกับรายได้ที่หายไปบางส่วน
อย่างไรก็ตาม การสูญเสียรายได้ค่าเช่าและอาจต้องให้ส่วนลดค่าเช่าเพื่อช่วยเหลือผู้เช่า ฝ่ายวิจัยจึงปรับลดรายได้ของกองทุนในปี 2554 ลดลงจากเดิม 2.4% อยู่ที่ 1,784 ล้านบาท และเพิ่มเป็น 1,886 ล้านบาท ในปี 2555 แต่ยังแนะซื้อ ให้ราคามูลค่าต่อหน่วยสิ้นปี 2555 ที่ 10.16 บาท/หน่วย
“น้ำท่วมกระทบกองทุนในระยะสั้น เมื่อรวมกับแผนขยายการลงทุนผ่านการซื้อศูนย์การค้าเซ็นทรัล เชียงใหม่ คาดว่าน่าจะเกิดภายในครึ่งแรกของปี 2555 ซึ่งจะผลักดันผลประกอบการมาก” นายเมธี กล่าว